奉酬北海李太守丈人夏日平陰亭
作者：高適
朝代：唐

paragraphs: 天子股肱守，丈人山嶽靈。
出身侍丹墀，舉翮凌青冥。
當昔皇運否，人神俱未寧。
諫官莫敢議，酷吏方專刑。
谷永獨言事，匡衡多引經。
兩朝納深衷，萬乘無不聽。
盛烈播南史，雄詞豁東溟。
誰謂整隼旟，翻然憶柴扃。
寄書汶陽客，廻首平陰亭。
開封見千里，結念存百齡。
隱軫江山麗，氛氳蘭茝馨。
自憐遇時休，漂泊隨流萍。
春野變木德，夏天臨火星。
一生徒羨魚，四十猶聚螢。
從此日閑放，焉能懷拾青。